REGOLAMENT TAL-KUMMISSJONI (KE) Nru 262/2006
tal-15 ta' Frar 2006
li jemenda r-Regolament (KE) Nru 2729/2000 li jistabbixxi regoli dettaljati ta' implimentazzoni għall-kontrolli fis-settur tal-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq tal-inbid (1), u b'mod partikolari l-Artikolu 72(4) tiegħu,
Billi:
(1)
L-Artikolu 5(1) tar-Regolament tal-Kummissjoni (KE) Nru 2729/2000 (2) jipprevedi verifika sistematika fuq il-post tar-raba' li jkun soġġett talba għal għajnuna għall-abbandun permanenti ta' tkabbir.
(2)
B'konformità mal-Artikolu 8(1), il-punti b) u e), tar-Regolament tal-Kummisjoni (KE) Nru 1227/2000 tal-31 ta’ Mejju 2000 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq fl-inbid f’dak li jirrigwarda l-potenzjal tal-produzzjoni (3), il-proċedura ta' preżentazzjoni tat-talbiet għall-għajnuna għall-abbandun li l-Istati Membri għandhom jistabbilixxu għandha tipprevedi, fost l-oħrajn, għall-verifika aktar tard wara li ssir it-talba, tal-eżistenza tal-vinji rilevanti, tal-erja konċernata u tar-rendiment medju jew il-kapaċità tal-produzzjoni, u għall-verifika li l-abbandun ikun seħħ.
(3)
Billi l-iżviluppi fit-teknoloġija tat-teledetezzjoni għamluha għodda affidabbli, jaqbel li dawk l-Istati Membri li jkunu jixtiequ, jingħataw l-possibbiltà li jużawha sakemm din iżżomm mal-livelli tal-verifika.
(4)
Fir-rigward tal-verifiki msemmija dwar l-eżistenza tal-vinji rilevanti, u l-verifika tal-erja konċernata, ir-rendiment medju jew il-kapaċità tal-produzzjoni tagħha, hija meħtiega verifika fuq il-post minħabba li dawn il-fatturi ma jistgħux jiġu vverifikati permezz tat-teledetezzjoni.
(5)
Madankollu, it-teledetezzjoni tista' tintuża biex jiġi kkontrollat jekk id-dwieli tassew ikunu tneħħew u għalhekk l-użu tagħha jista' jitħalla f'dan l-istadju ta' verifika.
(6)
Fid-dawl tad-diffikultajiet fil-kalkolu tal-erja bit-teledetezzjoni, dan il-metodu għandu jiġi awtorizzat biss fil-każijiet ta' abbandun ta' raba' tal-vinji sħaħ.
(7)
Jeħtieġ li r-Regolament (KE) Nru 2729/2000 jigi emendat skont dan.
(8)
Il-miżuri pprovduti f'dan ir-Regolament huma skont l-opinjoni tal-Kumitat ta' Ġestjoni għall-Inbid,
ADOTTAT DAN IR-REGOLAMENT:
Artikolu 1
Fl-Artikolu 5(1) tar-Regolament (KE) Nru 2729/2000, għandu jiżdied it-tielet subparagrafu li ġej:
“Il-verifika li qlugħ id-dwieli sar skont l-Artikolu 8(1)(e) tar-Regolament (KE) Nru 1227/2000, tista' ssir permezz ta' teledetezzjoni, fil-każ ta' abbandun totali ta' raba' tal-vinji.”
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta' Frar 2006.